CELEX: 32021D1871
Language: ro
Date: 2021-10-22 00:00:00
Title: Decizia (UE) 2021/1871 a Comisiei din 22 octombrie 2021 de modificare a Deciziei 2014/312/UE de stabilire a criteriilor ecologice de acordare a etichetei ecologice a UE pentru vopselele și lacurile de interior și exterior [notificată cu numărul C(2021) 7514] (Text cu relevanță pentru SEE)

26.10.2021   
               
               
                  RO
               
               
                  Jurnalul Oficial al Uniunii Europene
               
               
                  L 379/49
               
            
         DECIZIA (UE) 2021/1871 A COMISIEI
         din 22 octombrie 2021
         de modificare a Deciziei 2014/312/UE de stabilire a criteriilor ecologice de acordare a etichetei ecologice a UE pentru vopselele și lacurile de interior și exterior
         
            
               [notificată cu numărul C(2021) 7514]
            
         
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 66/2010 al Parlamentului European și al Consiliului din 25 noiembrie 2009 privind eticheta UE ecologică (1), în special articolul 8 alineatul (2),
         după consultarea Comitetului pentru etichetare ecologică al Uniunii Europene,
         întrucât:
         
                     (1)
                  
                  
                     Regulamentul (CE) nr. 66/2010 prevede că eticheta ecologică a UE poate fi acordată produselor care au un impact redus asupra mediului pe parcursul întregului lor ciclu de viață. Pentru fiecare grupă de produse trebuie stabilite criterii specifice de acordare a etichetei ecologice a UE.
                  
               
                     (2)
                  
                  
                     Decizia 2014/312/UE a Comisiei (2) stabilește criteriile și cerințele de evaluare și de verificare aferente pentru vopselele și lacurile de interior și exterior.
                  
               
                     (3)
                  
                  
                     În conformitate cu concluziile verificării adecvării etichetei ecologice a UE (REFIT) din 30 iunie 2017 (3), serviciile Comisiei au evaluat relevanța unei modificări pentru garantarea unei utilizări pe scară largă a sistemului în cazul grupei respective de produse. Au fost consultate, de asemenea, părțile interesate din sectorul public.
                  
               
                     (4)
                  
                  
                     Evaluarea respectivă a confirmat că este necesară o derogare pentru pigmentul dioxid de titan (TiO2), nr. CAS 13463-67-7, și pentru aditivul pentru pigmenți trimetilolpropan (TMP), nr. CAS 77-99-6, pentru a se asigura faptul că criteriile rămân pe deplin operaționale.
                  
               
                     (5)
                  
                  
                     Ca urmare a adoptării Regulamentului delegat (UE) 2020/217 al Comisiei (4), pigmentul TiO2, sub formă de pudră uscată, a fost inclus în clasificarea armonizată ca substanță cancerigenă categoria 2 prin inhalare, având codul de pericol asociat H351 și fraza de pericol „Susceptibil de a provoca apariția cancerului”, dacă un procent mai mare sau egal cu 1 % din particulele de TiO2 au un diametru aerodinamic mai mic sau egal cu 10 μm. Această clasificare va intra în vigoare la 1 octombrie 2021 și de la data respectivă nu va mai fi posibilă utilizarea dioxidului de titan în concentrații de peste 0,010 % g/g în vopselele și lacurile care poartă eticheta ecologică a UE, cu excepția cazului în care se introduce în mod expres o derogare de la cerințele corespunzătoare criteriului 5 litera (a) punctul (i) stabilite în anexa la Decizia 2014/312/UE a Comisiei.
                  
               
                     (6)
                  
                  
                     Pe baza informațiilor furnizate de părțile interesate din industrie, de membrii Comitetului UE pentru etichetare ecologică și titularii de licențe pentru eticheta ecologică a UE, TiO2 este utilizat în prezent în cel puțin 91 % din vopselele și lacurilor care poartă eticheta ecologică a UE [conținutul tipic al TiO2 este de 3-30 % greutate/greutate (g/g) în vopseluri și lacuri, și până la 65 % în pastele de nuanțare]. Alte etichete ecologice ISO 14024 tipul I din Uniune derogă deja utilizarea TiO2 indiferent de concentrația în vopselele și lacurile lichide care nu poartă codul de pericol H351.
                  
               
                     (7)
                  
                  
                     TiO2 este un pigment cu o performanță superioară tuturor celorlalte alternative cunoscute datorită luminanței sale ridicate și indicelui de refracție ridicat. Pentru a asigura o anumită opacitate pentru un strat de acoperire, vopselele și lacurile cu pigmenți alternativi, precum oxidul de zirconiu, oxidul de zinc, sulfatul de bariu sau sulfatul de zinc, ar trebui să aibă un conținut mai ridicat de pigmenți sau să fie aplicate în straturi de acoperire mai dense, cu un impact mai mare asupra mediului.
                  
               
                     (8)
                  
                  
                     Solicitarea de derogare pentru utilizarea TiO2 în vopselele și lacurile cu eticheta ecologică a UE ar trebui să se aplice numai amestecurilor în cazul cărora prezența TiO2 nu determină clasificarea produsului final cu codul de pericol H351. Cu toate acestea, în conformitate cu Regulamentul delegat (UE) 2020/217, eticheta de pe ambalajul amestecurilor lichide care conțin 1 % sau mai mult particule de TiO2 cu diametru aerodinamic egal sau mai mic de 10 μm trebuie să poarte mențiunea EUH211: „Atenție! Se pot forma picături respirabile periculoase la pulverizare. Nu inspirați prin pulverizare sau ceață.”, astfel cum se prevede în partea 2 din anexa II la Regulamentul (CE) nr. 1272/2008 al Parlamentului European și al Consiliului (5).
                  
               
                     (9)
                  
                  
                     În martie 2020, ca parte a unei transmiteri comune la inventarul de clasificare și etichetare gestionat de Agenția Europeană pentru Produse Chimice, aditivul pentru pigmenți TMP a fost clasificat în categoria 2 de toxicitate pentru reproducere, cu codul de pericol asociat H361fd și fraza de pericol „Susceptibil de a dăuna fertilității sau fătului”. TMP nu este utilizat direct de către producătorii de vopsele, dar poate fi prezent în pigmenți, sub formă de aditiv, în concentrații de până la 1,0 % g/g din pigment (cel mai adesea până la 0,6 %). Pigmenții tratați cu TMP nu pot fi utilizați în vopselele și lacurile care poartă eticheta ecologică a UE dacă concentrația de TMP în vopsea sau lac depășește 0,010 % g/g. Pentru a facilita utilizarea pigmenților tratați cu TMP, în privința prezenței TMP, este necesară o derogare în mod expres de la cerințele de la criteriul 5 litera (a) „Restricții generale aplicate clasificărilor de risc și frazelor de risc” din Decizia 2014/312/UE.
                  
               
                     (10)
                  
                  
                     Pe baza informațiilor furnizate de părțile interesate din industrie, de membrii Comitetului UE pentru etichetare ecologică și de titularii de licențe pentru eticheta ecologică a UE, pigmenții sunt tratați cu TMP pentru a îmbunătăți fluxul de masă pe durata dozării și pentru a îmbunătăți dispersia în cursul amestecării. Pigmenții tratați cu TMP facilitează niveluri de dispersie superioare și timpi de amestecare mai mici (reducere estimată de 30 %), care conduc la economii de energie și la creșterea ratelor productivității întreprinderilor. În prezent, nu sunt cunoscute alternative la TMP care să ofere beneficiile acestuia în ceea ce privește fluxul de masă și dispersia. Se estimează că eforturile de cercetare și dezvoltare cu privire la alternativele nepericuloase sau mai puțin periculoase la TMP ar urma să necesite cel puțin doi ani fără nicio garanție de succes. Utilizarea în continuare a pigmenților tratați cu TMP din vopsele și lacuri a fost deja permisă în alte etichete ecologice ISO 14024 tipul I din Uniune.
                  
               
                     (11)
                  
                  
                     Nevoia de derogări pentru TiO2 și TMP după perioada de valabilitate a Deciziei 2014/312/UE ar trebui evaluată cu atenție în cursul procesului de revizuire a criteriilor aferente. Industria este încurajată să găsească între timp alternative mai sigure la aceste substanțe.
                  
               
                     (12)
                  
                  
                     Pentru claritate, în apendicele la anexa la Decizia 2014/312/UE, la punctul 1 subpunctul (iii), este necesar să se înlocuiască pragul de 0,0200 % indicat pentru substanța 2-metil-2H-izotiazol-3onă (MIT), nr. CAS 2682-20-4; nr. CE 220-239-6, cu 0,0015 % în scopul de a armoniza conținutului criteriului 5 litera (a) din anexa respectivă cu cea de a 13-a adaptare la progresele științifice și tehnice (APT) a Regulamentului (CE) nr. 1272/2008 (6), care a intrat în vigoare la 1 mai 2020.
                  
               
                     (13)
                  
                  
                     Cea de a 13-a APT a scăzut, de fapt, la 0,0015 % concentrația-prag a MIT care ar conduce la clasificarea amestecului ca sensibilizant pentru piele categoria 1A cu codul de pericol asociat H317 și cu fraza de pericol „Poate provoca o reacție alergică a pielii”. Criteriul 5 litera (a) nu permite ca clasificarea cu codul de pericol H317 a unei vopsele sau a unui lac ca produs final care poartă eticheta ecologică a UE, cu excepția cazului în care există o derogare explicită. Prin urmare, pragul de 0,0200 % indicat pentru MIT în apendicele privind eticheta ecologică a UE la anexa la Decizia 2014/312/UE este contradictoriu și ar trebui înlocuit cu 0,0015 %.
                  
               
                     (14)
                  
                  
                     Pentru claritate, în apendicele la anexa la Decizia 2014/312/UE, la punctul 1 subpunctul (iii), este necesar să se înlocuiască pragul de 0,0500 % indicat pentru substanța 2-octil-2H-izotiazol-3-onă (OIT), nr. CAS 26530-20-1; nr. CE 247-761-7, cu 0,0015 % în scopul de a armoniza conținutul criteriului 5 litera (a) din anexa respectivă cu cea de a 15-a adaptare la progresele științifice și tehnice (APT) a Regulamentului (CE) nr. 1272/2008, care urmează să intre în vigoare la 1 martie 2022.
                  
               
                     (15)
                  
                  
                     Cea de a 15-a APT trebuie să scadă la 0,0015 % concentrația-prag a OIT care ar conduce la clasificarea amestecului ca sensibilizant pentru piele categoria 1A cu codul de pericol asociat H317 și cu fraza de pericol „Poate provoca o reacție alergică a pielii”. Criteriul 5 litera (a) nu permite clasificarea cu codul de pericol H317 a unei vopsele sau a unui lac ca produs final care poartă eticheta ecologică a UE cu excepția cazului în care există o derogare explicită. Prin urmare, pragul de 0,0500 % indicat pentru OIT în apendicele privind eticheta ecologică a UE ar fi contradictoriu începând cu 1 martie 2022 și ar trebui înlocuit cu valoarea de 0,0015 %, în vigoare începând cu data respectivă.
                  
               
                     (16)
                  
                  
                     Prin urmare, Decizia 2014/312/UE ar trebui modificată în consecință.
                  
               
                     (17)
                  
                  
                     Măsurile prevăzute în prezenta decizie sunt conforme cu avizul comitetului instituit prin articolul 16 din Regulamentul (CE) nr. 66/2010,
                  
               ADOPTĂ PREZENTA DECIZIE:
         
            Articol unic
            Anexa la Decizia 2014/312/UE se modifică în conformitate cu anexa la prezenta decizie.
            Prezenta decizie se adresează statelor membre.
         
         
            Adoptată la Bruxelles, 22 octombrie 2021.
            
               
                  Pentru Comisie
               
               Virginijus SINKEVIČIUS
               
                  Membru al Comisiei
               
            
         
         
            (1)  JO L 27, 30.1.2010, p. 1.
         
            (2)  Decizia 2014/312/UE a Comisiei de stabilire a criteriilor ecologice de acordare a etichetei ecologice a UE pentru vopselele și lacurile de interior și exterior (JO L 164, 3.6.2014, p. 45).
         
            (3)  Raport al Comisiei către Parlamentul European și Consiliu privind revizuirea aplicării Regulamentului (CE) nr. 122/2009 al Parlamentului European și al Consiliului din 25 noiembrie 2009 cu privire la participarea voluntară a organizațiilor la un sistem comunitar de management de mediu și audit (EMAS) și la Regulamentul (CE) nr. 66/2010 al Parlamentului European și al Consiliului din 25 noiembrie 2009 privind eticheta ecologică a UE [COM(2017) 355 final].
         
            (4)  Regulamentul delegat (UE) 2020/217 al Comisiei din 4 octombrie 2019 de modificare în vederea adaptării la progresul tehnic și științific, a Regulamentului (CE) nr. 1272/2008 al Parlamentului European și al Consiliului privind clasificarea, etichetarea și ambalarea substanțelor și a amestecurilor și de rectificare a regulamentului menționat (JO L 44, 18.2.2020, p. 1).
         
            (5)  Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor, de modificare și de abrogare a Directivelor 67/548/CEE și 1999/45/CE, precum și de modificare a Regulamentului (CE) nr. 1907/2006 (JO L 353, 31.12.2008, p. 1).
         
            (6)  Regulamentul (UE) 2018/1480 al Comisiei din 4 octombrie 2018 de modificare, în vederea adaptării la progresul tehnic și științific, a Regulamentului (CE) nr. 1272/2008 al Parlamentului European și al Consiliului privind clasificarea, etichetarea și ambalarea substanțelor și a amestecurilor și de corectare a Regulamentului (UE) 2017/776 al Comisiei (JO L 251, 5.10.2018, p. 1).
      
      
         
            ANEXĂ
            Apendicele la anexa la Decizia 2014/312/UE se modifică după cum urmează:
            
                        1.
                     
                     
                        secțiunea intitulată „1. Produse de protecție adăugate coloranților, lianților și produsului final, (iii) Sume totale permise de substanțe și compuși ai izotiazolinonei în produsul gata de utilizare”, se modifică după cum urmează:
                        
                                    (a)
                                 
                                 
                                    limita de 0,0200 % pentru 2-metil-2H-izotiazol-3onă se înlocuiește cu:
                                    „2-metil-2H-izotiazol-3-onă: 0,0015 %”;
                                 
                              
                                    (b)
                                 
                                 
                                    limita de 0,0500 % pentru 2-octil-2H-izotiazol-3-onă se înlocuiește cu:
                                    „2-octil-2H-izotiazol-3-onă: 0,0500 % (până la 28 februarie 2022); 0,0015 % (după 1 martie 2022)”;
                                 
                              
                  
                        2.
                     
                     
                        în secțiunea intitulată „5. Diverse substanțe funcționale cu aplicare generală”, litera (f) (Pigmenți) se înlocuiește astfel:
                        
                                    Grupa de substanțe
                                 
                                 
                                    Domeniul de aplicare a restricției și/sau a derogării
                                 
                                 
                                    Limitele de concentrație (în cazurile aplicabile)
                                 
                                 
                                    Evaluare și verificare
                                 
                              
                                    
                                                „(f)
                                             
                                             
                                                Pigmenți
                                             
                                          Aplicabilitate: Toate produsele
                                 
                                 
                                    Restricție: Pigmenții care conțin metale sunt folosiți numai în cazul în care testele de laborator referitoare la pigmenții respectivi arată că cromoforul de metal este legat în cadrul unei rețele de cristal și este insolubil.
                                    Derogare: Următorii pigmenți care conțin metale fac obiectul unei derogări pentru utilizare fără testare:
                                    
                                                —
                                             
                                             
                                                Sulfat de bariu
                                             
                                          
                                                —
                                             
                                             
                                                Antimoniu și nichel într-o structură insolubilă de TiO2
                                                
                                             
                                          
                                                —
                                             
                                             
                                                Spinel albastru de aluminat de cobalt
                                             
                                          
                                                —
                                             
                                             
                                                Spinel albastru-verde de cromit de cobalt
                                             
                                          
                                 
                                    nu se aplică
                                 
                                 
                                    Verificare: Rezultate ale testelor care să demonstreze că cromoforul de pigment este legat în cadrul unei rețele de cristal și este insolubil.
                                    Metoda de testare:
                                    DIN 53770-1 sau un standard echivalent
                                 
                              
                                    Derogare de la criteriul 5 litera (a): Carc. Cat. 2, H351 (inhalare):
                                    
                                                —
                                             
                                             
                                                Pentru dioxidul de titan (TiO2) și numai în cazurile în care prezența TiO2 nu declanșează clasificarea drept Carc. 2, H351 a vopselei sau a lacului care urmează să facă obiectul unei licențe
                                             
                                          
                                 
                                    nu se aplică
                                 
                                 
                                    Verificare: Solicitantul trebuie să demonstreze că atât el, cât și furnizorul de TiO2 dispun de sisteme care reduc la minimum expunerea lucrătorilor la pulberea uscată de TiO2 la locul de muncă (de exemplu, sisteme de dozare închise, zone ventilate de dozare și de amestecare, echipamente individuale de protecție).
                                 
                              
                                    Derogare de la criteriul 5 litera (a): Repr. Cat. 2, H361fd:
                                    
                                                —
                                             
                                             
                                                Pentru trimetilolpropan (TMP) și numai în cazul în care se utilizează ca aditiv în pigmenți
                                             
                                          
                                 
                                    0,50  %
                                 
                                 
                                    Verificare: Furnizorul de pigmenți declară că conținutul de TMP nu depășește 0,50  % g/g în pigment.”